–Jeg har bare ett liv her på jorden. For meg er frihet og fleksibilitet viktig og forhåpentligvis er det noen muligheter der oppe, sier Kenneth Tolås. 32-åringen sitter i bobilen som er parkert sentralt i Kristiansand. Om noen år er den kanskje byttet ut med bolig på Tjelland i Marnardal kommune i Vest-Agder. Det er det han sikter til som «der oppe». Han har betalt om lag 50.000 kroner for rettigheten til halvannet mål tomt i det som skal bli landets første private by, Liberstad. Tanken er å utvikle en frittstående, privatdrevet by i Marnardal i indre Agder. Her skal all eiendom være privat og alle tjenester utføres av private. Ifølge grunnleggerne har 108 mennesker fra 28 land kjøpt tomt. Det skal være blant annet 44 kjøpere fra Norge og flere fra Storbritannia, Sverige, Danmark og Brasil. Ifølge kontrakten var inngangsbilletten for de første som kjøpte 35.000 kroner for ett mål tomt. Nå skal prisen ha økt til 75.000 kroner. Kenneth Tolås er fylkesleder i partiet Liberalistene i Vest-Agder. Grunntanken i liberalismen er at alle mennesker er født frie og at de derfor har en del ukrenkelige rettigheter. –Jeg har stor respekt for folk som bruker sitt eget liv og sine egne penger til å prøve noe nytt. Alle trenger ikke leve helt A 4. Jeg er positiv til at folk ønsker å ta ulike valg, sier Tolås. Liberstad-gründerne Sondre Bjellås (t. v.) og John Holmesland har store planer for Liberstad. Her er de to gründerne fotografert sommeren 2017. Foto: Dag Lauvland/Lindesnes avis Vil ha eget brannvesen og legevakt Det er en murer fra Mandal og en dataingeniør fra Vennesla som har unnfanget ideen om sitt egen private by. John Holmesland og Sondre Bjellås drømmer om å skape et eget samfunn med utgangspunkt i Tjelland gård som de kjøpte sommeren 2017. Eiendommen er på 1500 mål totalt, og består hovedsakelig av skog. Rett før jul i fjor fikk de konsesjon på å kjøpe gården. Den formelle tillatelsen til å ta over er dermed i orden. Nå jobber de med å utarbeide en reguleringsplan for området. Planene deres er store. I første omgang utvikles det som omtales som sentrumsområdet og camping–og konsertområdet. Her skal det bli plass til 4000 gjester. Planen er også å utvikle to egne boligdistrikter samt å ha sitt eget friluftsområde med utleie av kanoer. På sikt ønsker de å ha eget brannvesen, egen legevakt og egne sikkerhetsvakter. Sistnevnte vil sørge for ro og orden og passe på at både innbyggere og besøkende følger Liberstads ordensreglement. Denne dumperen var i full sving på Liberstad-området da NRK var innom sist uke. Foto: Geir Ingar Egeland/NRK Hovedarkitekten bak, murer John Holmesland, er svært lite villig til å snakke med journalister generelt og NRK spesielt. I vår første kontakt er han svært avvisende og avslår alle intervjuforespørsler. NRK avla Liberstad en visitt sist uke. Dette banneret er det første som møter de besøkende etter å ha kjørt fire kilometer på en svingete grusvei. De første spadetakene på eiendommen ble tatt i fjor sommer. Foto: Heidi Ditlefsen/NRK Ordfører:–Prosjektet virker som en ønskedrøm Ordfører i Marnardal kommune, Helge Sandåker, har fulgt prosjektet i to år. Han føler at det har utviklet seg i en retning med mer preg av ønskedrøm enn realisme. Ordføreren som er ansiktet utad for 2200 innbyggere, har inntrykk av at de fleste av kommunens innbyggere er skeptisk til Liberstad. –Jeg skjønner ikke hvordan de skal få det til. En del av ideen er at ingen skal bestemme over andre. Hvis du skal etablere noe må det være en overordnet styring på ett eller annet nivå, sier Sandåker. Helge Sandåker, ordfører i Marnardal kommune, var positivt innstilt til Liberstad i begynnelsen, men er skeptisk nå. Dette fordi han mener de vil skape et sorteringssamfunn. Foto: Heidi Ditlefsen/NRK Ønsker et nytt samfunn Han understreker også at gründerne må investere mye før de får lov til å bygge. De må blant annet utarbeide en reguleringsplan siden tomta er et LNF-område (Landbruk-, natur–og friluftsområde), som innebærer klare begrensninger og restriksjoner for utvikling. En reguleringsplan kan ifølge ordføreren koste oppimot en halv million kroner og tar minst to år å utarbeide. Siden det er et LNF-område er det ikke åpnet for verken bolig eller fritidsbebyggelse. I dag selger gründerne ut tomteareal som i første omgang er planlagt for hyttebygging. De ønsker å lage en hyttelandsby for å få i gang utviklingen av den private byen. I kjøpeavtalen tar de forbehold om at tomtekjøperne får pengene tilbake, dersom de ikke får godkjent reguleringsplanen. Ordføreren synes det er et paradoks at de skal etablere en by, men selger fritidstomter. –Bygger du en hytte er det ingen automatikk i at du kan gjøre den om til bolig, sier han. Liberstad ligger 30 kilometer unna rådhuset i Marnardal. De fire siste går innover i skogen på svingete og smale grusveier. –Ideen deres virker så lettvint. Jeg forstår ikke hvordan de skal greie å realisere det i dag. Det er flere ting de må få i orden for å få det godkjent av kommunen, mener Marnardal-innbyggeren. Ingeborg Fredriksen, bibliotek–og museumsansatt i Marnardal kommune og Odd Rolf Roland i biblioteket i tilknytning til Jokerbutikken. Sistnevnte er usikker på hele Liberstad-prosjektet og sier han synes det virker snålt. Foto: Heidi Ditlefsen/NRK Noen få kilometer unna graves det på det store området til Liberstad. De siste månedene har John Holmesland og de andre gründerne brukt tid på å utbedre det som skal bli sentrumsområdet i den planlagte byen. De har også felt flere trær for å skaffe seg inntekt gjennom vedsalg. Planen er å utvikle det de selv omtaler som et lite stykke frihet i Norge.